สอบถามคุณค่ะ พอดีต้องกินยาฆ่าเชื้อ ยาระบุทานก่อนอาหาร ถ้าเราทานยา แล้วลืมทานข้าว หรือไม่ได้ทาน จะเป็นอะไรไหมคะ
สวัสดีค่ะ ยาที่ระบุให้ทานก่อนอาหารนั้น คือยาที่ควรทานในช่วงที่ท้องว่าง ยังไม่ได้ทานอาหารใดๆ เพราะยาอาจถูกทำลายจากน้ำย่อยในกระเพาะ หรืออาหารอาจลดการดูดซึมของยา ดังนั้นควรทานก่อนทานอาหารอย่างน้อย 30 นาที อาจมีข้อยกเว้นในยาบางตัว เช่น ยาลดระดับน้ำตาลในเลือดบางชนิดให้ทานก่อนอาหาร 15 นาทีทั้งนี้ หากได้ยาปฏิชีวนะฆ่าเชื้อมา และระบุให้ทานก่อนอาหาร แต่เมื่อทานไปแล้ว ไม่ได้ทานอาหารเข้าไป ก็ไม่ได้มีผลอะไรค่ะ เพราะถือเป็นยาที่ควรทานในช่วงท้องว่างอยู่แล้ว ดังกล่าวไปข้างต้นสำหรับยาที่ควรจะต้องทานอาหารตาม คือยาที่ระบุให้ทานหลังอาหาร ซึ่งควรทานยาหลังอาหารไม่เกิน 15-30 นาที เพราะยาจะดูดซึมได้ดีพร้อมกับอาหาร และโดยเฉพาะหากเป็นยาที่ระบุให้ทานหลังอาหารทันที ควรทานทันทีหลังอาหารหรือทานพร้อมอาหารไปเลย เพราะยากลุ่มนี้จะระคายเคืองต่อกระเพาะอาหาร ทำให้มีคลื่นไส้ อาเจียน ปวดท้อง การทานพร้อมอาหารจะช่วยลดอาการจากการระคายเคืองลงได้ค่ะ